Il-Kummissjoni għażlet 24 proġett li se jsawru programmi ġodda, jew jespandu dawk eżistenti, għall-ġbir tal-plażma minn donaturi li rkupraw mill-COVID-19. Id-donazzjonijiet tal-plażma se jintużaw għall-kura ta' pazjenti bil-marda. Dawn l-għotjiet huma r-riżultat ta' stedina mibgħuta f'Lulju li għadda lis-servizzi kollha tad-demm pubbliċi u mingħajr skop ta' qligħ madwar l-UE, u fir-Renju Unit, biex japplikaw għal finanzjament għax-xiri ta' tagħmir għall-ġbir tal-plażma. Din l-azzjoni hija ffinanzjata permezz tal-Istrument għall-Appoġġ ta' Emerġenza, b'total ta' EUR 36 miljun. Il-proġetti, li se jsiru f'14-il Stat Membru* u r-Renju Unit, huma nazzjonali jew reġjonali u, fil-biċċa l-kbira tal-każijiet, se jinvolvu t-tqassim ta' fondi lil għadd kbir ta' ċentri lokali tal-ġbir tad-demm jew tal-plażma (b'kollox aktar minn 150). Stella Kyriakides, il-Kummissarju għas-Saħħa u s-Sikurezza Alimentari, qalet: “F'dak li għandu x'jaqsam mar-riċerka dwar it-terapiji għall-COVID-19, għandhom jiġu esplorati l-għażliet kollha biex jiġi żgurat li trattamenti sikuri u effettivi jkunu jistgħu jsiru disponibbli malajr kemm jista' jkun. Bis-saħħa tal-ħafna applikanti li wieġbu għas-sejħa tal-Kummissjoni, il-ġbir tal-plażma issa jista' jiżdied permezz tal-proġetti magħżula, li se jgħinu fl-użu tal-plażma ta' konvalexxenza bħala kura promettenti possibbli.” Qed nagħmlu dak kollu possibbli biex nipprovdu liċ-ċittadini b'terapiji sikuri u effettivi kontra l-COVID-19.” L-għotjiet se jappoġġaw ix-xiri ta' għadd ta' magni u tagħmir assoċjat tal-plażmafereżi, inklużi l-kittijiet ta' ġbir tad-demm, l-apparat tal-ħżin, l-ittestjar fil-laboratorji u l-karatterizzazzjoni tal-plażma, kif ukoll il-bidliet fl-organizzazzjoni fi ħdan iċ-ċentri tad-demm. Waslu applikazzjonijiet minn 14-il Stat Membru, u r-Renju Unit, u xi proġetti ġew aċċettati għall-finanzjament f'dawk il-pajjiżi kollha. It-trattament jinvolvi t-trasfużjoni tal-plażma tal-konvalaxxenti fil-pazjenti morda, biex issaħħaħ l-immunità tagħhom u l-kapaċità li jissieltu l-marda. Il-plażma tista' tiġi pprovduta wkoll lill-industrija għall-purifikazzjoni tal-antikorpi biex isir prodott mediċinali għall-COVID-19 (immunoglobina). L-effikaċja ta' dawn iż-żewġ approċċi qed tiġi investigata madwar id-dinja, inkluż fi proġetti ta' riċerka tal-UE ffinanzjati minn Orizzont 2020, li eżempji tagħhom jistgħu jidhru hawnhekk u hawnhekk. Dawn iż-żewġ trattamenti jiddependu mill-ġbir ta' kwantitajiet kbar ta' plażma ta' konvalexxenti mogħtija b'donazzjoni minn pazjenti rikoverati. Ir-riżultati preliminari huma promettenti, b'evidenza ta' inċidenza baxxa ħafna ta' reazzjonijiet avversi u b'sinjali ta' effikaċja. Mistennija aktar riżultati minn provi kliniċi sħaħ. Ir-riżultati sal-lum jissuġġerixxu li t-trasfużjoni bikrija ta' donazzjonijiet b'konċentrazzjonijiet għoljin ta' antikorpi hija l-aktar effettiva fit-tnaqqis tal-mortalità tal-pazjenti. Dan jimplika li għandu jinġabar l-ogħla numru possibbli ta' donazzjonijiet biex jiġi żgurat li dawk li fihom ħafna antikorpi jkunu jistgħu jiġu pprovduti lill-pazjenti. Donazzjonijiet mhux tajbin għat-trasfużjoni bħala plażma għall-konvalexxenza jistgħu jintużaw għal indikazzjonijiet oħra ta' trasfużjoni u għall-manifattura ta' prodotti mediċinali essenzjali oħra. Bħalissa, is-servizzi pubbliċi tad-demm u r-Red Cross fil-biċċa l-kbira jiġbru donazzjonijiet tad-demm sħiħ li minnhom imbagħad tiġi sseparata l-plażma. Dan huwa metodu ta' ġbir ħafna inqas effiċjenti meta mqabbel mal-plażmafereżi – proċess li bih il-plażma tittieħed mid-donatur u l-komponenti l-oħra tad-demm jingħataw lura lid-donatur. Id-donaturi tal-plażmafereżi jistgħu jagħtu volumi akbar ta' plażma f'darba u jistgħu jagħtu donazzjoni darba kull ġimagħtejn, meta mqabbla ma' darba kull tlieta jew erba' xhur għad-donaturi tad-demm sħiħ. Informazzjoni ta' sfond Permezz tal-Istrument għall-Appoġġ ta' Emerġenza (ESI), li ġie adottat mill-Kunsill f'April 2020, il-baġit tal-UE jintervjeni biex jiġi pprovdut appoġġ ta' emerġenza li jippermetti lill-Unjoni kollha tindirizza l-konsegwenzi umani u ekonomiċi ta' kriżi bħall-pandemija li għaddejja bħalissa. L-ESI jgħammar lill-UE b'sett varjat ta' strumenti biex issostni lill-Istati Membri fl-isforzi tagħhom huma u jindirizzaw il-pandemija tal-COVID-19, filwaqt li twieġeb għall-ħtiġijiet li jistgħu jiġu indirizzati bl-aħjar mod b'mod strateġiku u kkoordinat fil-livell Ewropew. Għal aktar informazzjoni: Mistoqsijiet u Tweġibiet dwar l-Istrument għall-Appoġġ ta' Emerġenza Ir-Rispons tal-Kummissjoni Ewropea għall-Coronavirus *Il-Belġju, il-Bulgarija, il-Kroazja, id-Danimarka, il-Finlandja, Franza, il-Ġermanja, l-Irlanda, l-Italja, il-Polonja, il-Portugall, ir-Rumanija, Spanja u s-Slovenja